《留题马溪寺二首即用前韵 其二》
宋代·程公许

翠珉瞻手泽，六十有馀龄。囊锦传宗旨，锥沙更典刑。

发缘忧世白，眼独为山青。蕙帐摇归梦，秋猿正可听。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。